กฎกระทรวงกฎกระทรวงฉบับที่34 (พ.ศ. 2535)ออกตามความในพระราชบัญญัติควบคุมอาคารพ.ศ.2522--------------- อาศัยอำนาจตามความในมาตรา5 (3) และมาตรา 8 (10) แห่งพระราชบัญญัติควบคุมอาคาร พ.ศ. 2522 รัฐมนตรีว่าการกระทรวงมหาดไทยโดยคำแนะนำของคณะกรรมการควบคุมอาคารออกกฎกระทรวงไว้ ดังต่อไปนี้ ข้อ1 ในกฎกระทรวงนี้ "บริเวณที่1" หมายความว่า พื้นที่ในบริเวณที่วัดจากเขตทางของทางหลวงจังหวัดหมายเลข3052 ออกไปทั้งสองข้าง ๆ ละ 50 เมตรโดยเริ่มจากเขตทางของทางหลวงแผ่นดินหมายเลข 305 ด้านทิศเหนือไปทางทิศเหนือจนจดแนวเขตทหาร พื้นที่ในบริเวณที่วัดจากเขตทางของถนนสุขาภิบาลออกไปทั้งสองข้างๆ ละ 50 เมตร โดยเริ่มจากเขตทางของทางหลวงแผ่นดินหมายเลข 33ด้านทิศเหนือไปทางทิศเหนือจนจดแนวเขตทหาร "บริเวณที่2" หมายความว่า พื้นที่ในบริเวณที่วัดจากแนวเขตบริเวณที่ 1 ออกไปอีกข้างละ 200 เมตร ตลอดแนวเขตบริเวณที่ 1 ภายในบริเวณที่1 และบริเวณที่ 2 ให้ยกเว้นพื้นที่ในเขตวัดโยธีราษฎร์ศรัทธาราม วัดเอี่ยมประดิษฐ์ วัดเขาน้อย วัดสันตยารามโรงเรียนวัดโยธีราษฎร์ศรัทธาราม โรงเรียนวัดเอี่ยมประดิษฐ์ โรงเรียนวัดเขาน้อย (ศิลาทองวิทยาคาร)โรงเรียนวัดสันตยาราม ที่สาธารณประโยชน์หนองแสก ที่สาธารณประโยชน์หนองแสนตอที่สาธารณประโยชน์หนองเสือร้องและเขาน้อยวัวแดง ทั้งนี้ตามแผนที่ท้ายกฎกระทรวงนี้ ข้อ2ให้กำหนดพื้นที่ในท้องที่ตำบลพรหมณี อำเภอเมืองนครนายก จังหวัดนครนายก ภายในบริเวณแนวเขตตามแผนที่ท้ายกฎกระทรวงนี้เป็นบริเวณห้ามก่อสร้างอาคารชนิดและประเภทดังต่อไปนี้ (ก)ภายในบริเวณที่ 1 ห้ามมิให้บุคคลใดก่อสร้างอาคาร ดังต่อไปนี้ (1)โรงงานทุกประเภท เว้นแต่โรงงานที่ประกอบกิจการเกี่ยวกับผลิตผลทางการเกษตร โดยไม่ก่อเหตุรำคาญตามกฎหมายว่าด้วยการสาธารณสุขหรือไม่เป็นมลพิษต่อชุมชนหรือสิ่งแวดล้อม (2)ห้องแถว ตึกแถว (3)ตลาดที่มีพื้นที่รวมกันทุกชั้นในหลังเดียวกันหรือหลายหลังรวมกันเกิน 100 ตารางเมตร (4)อาคารเก็บสินค้า อาคารหรือส่วนหนึ่งส่วนใดของอาคารที่มีลักษณะในทำนองเดียวกันที่ใช้เป็นที่เก็บ พัก หรือขนถ่ายสินค้าหรือสิ่งของเพื่อประโยชน์ทางการค้าหรืออุตสาหกรรม ที่มีพื้นที่อาคารรวมกันเกิน 100 ตารางเมตร (5)โรงมหรสพตามกฎหมายว่าด้วยการป้องกันภยันตรายอันเกิดแต่การเล่นมหรสพ (6)โรงแรมตามกฎหมายว่าด้วยโรงแรม (7)สถานบริการตามกฎหมายว่าด้วยสถานบริการ (8)โรงซ่อมหรือโรงพ่นสีรถยนต์หรือจักรยานยนต์ (9)สถานีบริการน้ำมันเชื้อเพลิงตามกฎหมายว่าด้วยการเก็บรักษาน้ำมันเชื้อเพลิง (10)สถานที่บรรจุก๊าซและสถานที่เก็บก๊าซตามกฎหมายว่าด้วยการบรรจุก๊าซปิโตรเลียมเหลว (11)อาคารที่มีพื้นที่อาคารรวมกันเกิน 200 ตารางเมตร เว้นแต่อาคารอยู่อาศัย (12)อาคารที่มีความสูงเกิน 9 เมตร (13)อาคารเลี้ยงสัตว์ทุกชนิดที่มีพื้นที่ทุกชั้นในหลังเดียวกันหรือหลายหลังรวมกันเกิน 100 ตารางเมตรหรือเป็นไปเพื่อการค้าหรือก่อเหตุรำคาญตามกฎหมายว่าด้วยการสาธารณสุข (14)อาคารที่มีความสูงเกิน 6 เมตร และมีหลังคาเป็นดาดฟ้า (ข)ภายในบริเวณที่ 2 ห้ามมิให้บุคคลใดก่อสร้างอาคาร ดังต่อไปนี้ (1)โรงงานทุกประเภท เว้นแต่โรงงานที่ประกอบกิจการเกี่ยวกับผลิตผลทางการเกษตร โดยไม่ก่อเหตุรำคาญตามกฎหมายว่าด้วยการสาธารณสุขหรือไม่เป็นมลพิษต่อชุมชนหรือสิ่งแวดล้อม (2)อาคารเลี้ยงสัตว์ทุกชนิดที่มีพื้นที่ทุกชั้นในหลังเดียวกันหรือหลายหลังรวมกันเกิน 200 ตารางเมตร หรือเป็นไปเพื่อการค้าหรือก่อเหตุรำคาญตามกฎหมายว่าด้วยการสาธารณสุข (3)อาคารที่มีความสูงเกิน 12 เมตร (4)อาคารที่มีความสูงเกิน 9 เมตร และมีหลังคาเป็นดาดฟ้า การวัดความสูงให้วัดจากระดับกึ่งกลางถนนที่ใกล้ที่สุดถึงส่วนที่สูงที่สุดของอาคาร ข้อ3 ภายในบริเวณพื้นที่ที่กำหนดตามข้อ2 ห้ามมิให้บุคคลใดดัดแปลงหรือเปลี่ยนการใช้อาคารใด ๆ ให้เป็นอาคารชนิดหรือประเภทที่มีลักษณะต้องห้ามตามที่กำหนดในข้อ2 ข้อ4อาคารที่มีอยู่แล้วในพื้นที่ที่กำหนดไว้ตามข้อ 2ก่อนหรือในวันที่กฎกระทรวงนี้ใช้บังคับ ให้ได้รับยกเว้นไม่ต้องปฏิบัติตามกฎกระทรวงนี้แต่ห้ามดัดแปลงหรือเปลี่ยนการใช้อาคารดังกล่าวให้เป็นอาคารที่มีลักษณะต้องห้ามตามที่กำหนดในข้อ 2 ข้อ5อาคารที่ได้รับใบอนุญาตให้ก่อสร้าง ดัดแปลง หรือเปลี่ยนการใช้ตามกฎหมายว่าด้วยการควบคุมอาคารหรือที่ได้รับอนุญาตตามกฎหมายเฉพาะว่าด้วยกิจการนั้นก่อนวันที่กฎกระทรวงนี้ใช้บังคับ และยังก่อสร้าง ดัดแปลงหรือเปลี่ยนการใช้ไม่แล้วเสร็จ ให้ได้รับยกเว้นไม่ต้องปฏิบัติตามกฎกระทรวงนี้แต่จะขอเปลี่ยนแปลงการอนุญาตให้เป็นการขัดต่อกฎกระทรวงนี้ไม่ได้ ให้ไว้ณ วันที่ 30 เมษายน พ.ศ. 2535 พลอากาศเอก อนันต์ กลินทะ รัฐมนตรีว่าการกระทรวงมหาดไทย+----------------------------------------------------------------------------------------------------------------+หมายเหตุ:-เหตุผลในการประกาศใช้กฎกระทรวงฉบับนี้ คือ โดยที่ได้มีประกาศกระทรวงมหาดไทยเรื่อง กำหนดบริเวณห้ามก่อสร้าง ดัดแปลงหรือเปลี่ยนการใช้อาคารบางชนิดหรือบางประเภท ในท้องที่บางส่วนในตำบลพรหมณี อำเภอเมืองนครนายกจังหวัดนครนายก ลงวันที่ 16 พฤษภาคม พ.ศ. 2534 ซึ่งมีผลใช้บังคับตั้งแต่วันที่ 29 พฤษภาคม พ.ศ.2534 แต่มาตรา 13 วรรคสอง แห่งพระราชบัญญัติควบคุมอาคาร พ.ศ. 2522 บัญญัติว่าถ้าไม่มีการออกกฎกระทรวงหรือข้อบัญญัติท้องถิ่นภายในหนึ่งปีนับแต่วันที่ประกาศนั้นมีผลใช้บังคับให้ประกาศดังกล่าวเป็นอันยกเลิก และโดยที่สมควรห้ามก่อสร้าง ดัดแปลงหรือเปลี่ยนการใช้อาคารบางชนิดหรือบางประเภทภายในบริเวณดังกล่าวต่อไป เพื่อประโยชน์ในด้านการป้องกันอัคคีภัย การสาธารณสุขการรักษาคุณภาพสิ่งแวดล้อม และการผังเมืองจึงจำเป็นต้องออกกฎกระทรวงนี้[รก.2535/58/7 - 13/05/2535]